হরিয়ানার মেয়ে মানুষী ছিল্লার। ১৭ বছর পরে তিনি ভারতে নিয়ে এলেন মিস ওয়ার্ল্ড খেতাব।
সেই মিস ওয়ার্ল্ড ২০১৭-কে নিয়ে মোদী সরকারকে বিঁধতে গিয়েছিলেন তিরুঅনন্তপুরমের কংগ্রেস সাংসদ শশী তারুর।
নোটবাতিলের সমালোচনা করতে নতুন মিস ওয়ার্ল্ডের পদবিকে হাতিয়ার করেন তিনি। শব্দের খেলা করে মজা করতেই টুইটে লেখেন, ‘‘নোটবাতিল করে কী ভুলই না হয়েছে! বিজেপির বোঝা উচিত ছিল ভারতের নগদ এখনও বিশ্বে রাজ করে। দেখুন চিল্লার (খুচরো) মিস ওয়ার্ল্ড হয়ে গেছে।’’
হিন্দিতে খুচরো-কে ‘চিল্লার’ বলা হয়। মিস ওয়ার্ল্ড মানুষী ছিল্লারের পদবি নিয়েই নোটবাতিলের সমালোচনা করেন তিনি।

এই বিষয়ে অন্যান্য খবর

‘মিস ওয়ার্ল্ড’ খেতাব জয় ভারতীয় সুন্দরীর, চিনের মাটিতে বিশ্বজয়


এই টুইট নিয়ে সমালোচনার ঝড় ওঠে সোশ্যাল মিডিয়ায়। শশী পরে এই টুইটের জন্য ক্ষমা চেয়ে নিলেও, জাতীয় মহিলা কমিশন তাঁকে ছেড়ে দিতে নারাজ।
কমিশন তাদের টুইটার হ্যান্ডেলে একটি বিবৃতিতে লিখেছে, ‘‘শশী হরিয়ানা তথা ভারতের এক মেয়ের কৃতিত্বের অবমাননা করেছেন। উনি কী নিজের মেয়েকে চিল্লার বলবেন? ওঁর উচিত অবিলম্বে ক্ষমা চাওয়া।’’
কমিশন জানিয়েছে, তারা তারুরকে তলব করবে তাঁর এই মন্তব্যের জন্য।